**Enevald Flåten** (født 20. juli 1952, død 10. januar 2023 på Filippinene) var en norsk pastor. 

Han grunnla frimenigheten Levende Ord i Bergen, som vokste til å bli Norges største frimenighet. Han var pastor i menigheten fra 1992 til 2006.

Liv og virke
------------

### Menighetsgrunnlegger

Enevald Flåten kom opprinnelig fra Vigrestad på Jæren, der han blant annet startet Jæren kristne senter på Nærbø i Hå kommune i 1987, inspirert av Ulf Ekman i den svenske trosbevegelsen og Livets Ord i Uppsala. Menigheten etablerte en kristen grunnskole på Nærbø i 1990. I 1992 flyttet Flåten skolen og virksomheten til Bergen og etablerte trosmenigheten Levende Ord på Kråkenes der.

Etter langvarig uenighet i menigheten gikk Flåten, våren 2006, ut i permisjon. I mars 2007 ble Flåten oppsagt etter at man var kommet frem til en enighet om sluttpakke. I et intervju med *Vårt Land* i 2015 erkjente Flåten at han var kontrollerende og autoritær da han var pastor i Levende Ord. Han utdypet dette i et lengre intervju i fjerde episode av podkasten «Levende Ords vekst og fall», som ble utgitt av Dagen i 2023.  Her tar Flåten på seg skylden for det meste som gikk galt i bergensmenigheten.

Forsamlingen skiftet navn til Credokirken i 2009. 

### Krise, ny start

Da Enevald Flåten sluttet som pastor i Levende Ord i Bergen, flyttet han til Fevik der han ble medlem av Skjærgårdskirka, som var grunnlagt av medarbeideren Glenn Rasmussen.

Både Flåten og Rasmussen meldte seg ut i 2008. Kirken skiftet samtidig navn til Fevik Misjonskirke.

Flåten hadde siden menighetskollapsen i 2006 trukket seg ut av rampelyset. Han lanserte planer for en ny menighet i Bergen i 2012. I 2014 inngikk Flåten et samarbeid med en mentorgruppe som skulle hjelpe ham tilbake til tjeneste innen pinsebevegelsen. Året etter meldte avisen *Dagen* at også dette samarbeidet hadde opphørt.

I 2017 giftet han seg på nytt med filippinske Rosemarie, og bosatte seg på Filippinene. Der bodde han i barangay Cogon i Baybay på øya Leyte. Det nye bostedet lå i nærheten av barangay Maslug, en annen landsby i Baybay der Jæren Kristne Senter – menigheten der Flåten var pastor før han startet Levende Ord – hadde drevet misjonsvirksomhet helt siden 1980-tallet.

Enevald Flåten døde etter et kort sykehusopphold den 10. januar 2023, i en alder av 70 år.

### Verker

Flere av talene hans er utgitt i bokform, blant annet *Nåde*, *En familie etter Guds hjerte* og *En menighet etter Guds hjerte*.

Referanser
----------

1. ↑   verdinytt.no[Hentet fra Wikidata]
2. 1 2 3 4 5  Frantzen, Herman; Engesæth, Ingjerd Våge (10. januar 2023). «Enevald Flåten er død: – Dette var en Herrens tjener». *Dagen*. Besøkt 12. januar 2023.
3. ↑  «– Jeg var kontrollerende og autoritær». *Vårt Land* **(norsk)**. 2. februar 2015. Besøkt 12. januar 2023.
4. ↑  «Alt om podkasten Levende Ords vekst og fall». *Dagen*. Dagbladet Dagen AS. 3. januar 2023. Besøkt 24. januar 2023.
5. 1 2 3  «Menighet innmeldt Flåten utmeldt». *Vårt Land* **(norsk)**. 8. oktober 2008. Besøkt 12. januar 2023. «Samtidig som Fevik Misjonskirke melder seg inn i Misjonsforbundet, melder Enevald Flåten seg ut av menigheten.»
6. ↑  Grønlund, Tove Ingjerd (5. november 2012). «Flåten tilbake i Bergen». *Norge IDAG* **(norsk)**. Besøkt 12. januar 2023.
7. ↑  Gudvangen, Stein (27. mai 2015). «Brudd mellom Flåten og hans rådgivere». *Dagen*. Besøkt 12. januar 2023.
8. ↑  Selbekk, Vebjørn; Frantzen, Herman (5. juli 2022). «Enevald Flåtens nye liv på Filippinene – snakker åpenhjertig om Levende Ord». *Dagen*. Besøkt 12. januar 2023.

|  |  |
| --- | --- |
| Oppslagsverk/autoritetsdata | BIBSYS **·** VIAF
 |